Ole Hækkerup (S), 1999-05-06:
Med finanslovsaftalen for 1999 gennemførtes en nedsættelse af folkepensionsalderen og en ny fleksibel efterløn som led i et nyt tilbagetrækningssystem.
Lovforslag nr. L 240 handler først og fremmest om at tilpasse reglerne i tjenestemandsloven og tjenestemandspensionsloven til elementerne i et nyt tilbagetrækningssystem, herunder selvfølgelig nedsættelsen af pensionsalderen til 65 år.
Derudover er der i lovforslaget en række andre og vigtige ændringer, som jeg kort skal vende tilbage til.
Endelig skal jeg sige, at tilpasningen til det nye tilbagetrækningssystem har været forhandlet i forbindelse med overenskomst 1999.
Først og fremmest nedsættes aldersgrænserne i begge lovforslag til 65 år som følge af den tidligere nævnte lavere pensionsalder.
Dernæst ændres forholdene for tjenestemænd, der går tidligere fra end ved pensionsalderen.
Både i dag og i fremtiden vil tjenestemænd efter det 60. år kunne gå på førtidig alderspension.
I de tilfælde nedsættes pensionen med et førtidspensionsfradrag.
Det gøres i dag og også i fremtiden med dette forslag.
Fradraget fastsættes ved aftale med tjenestemændenes centralorganisationer.
Dernæst ydes der indtil det 67. år et tillæg til pensionen, det såkaldte »under 67-års-tillæg«.
Ligeledes ændres reglerne for opsat pension og rådighedsløn i overensstemmelse hermed.
Derudover er der en række ændringer, og det drejer sig kort om følgende: Reglerne for ansættelse af tjenestemænd bliver udvidet til også at gælde personer fra andre lande end EU-lande og de nordiske lande.
I praksis betyder det, at personer uden dansk indfødsret, der ansættes på vilkår som tjenestemænd, bliver ligestillet med deres danske kolleger.
Yderligere er der i lovforslaget ændringer af tjenestemandsretten.
Disse ændringer er foreslået for at få skabt overensstemmelse med de ændringer, der blev vedtaget på det arbejdsretlige område i 1997.
Baggrunden for ændringerne i 1997 for arbejdsretten var at få bragt en fuldstændig sikker overensstemmelse med den europæiske menneskerettighedskonventions principper om uafhængighed og upartiskhed.
Den udbygning har naturligvis også vores opbakning.
Afslutningsvis skal jeg blot nævne ændringerne i reglerne for afskedigelse af tjenestemænd ansat på åremål, hvor det med dette forslag bliver således, at åremålsansatte tjenestemænd bliver omfattet af de almindelige regler om diskretionær afsked, som i øvrigt gælder for varigt ansatte embedsmænd.
Socialdemokratiet støtter varmt udbygningen af det nye tilbagetrækningssystem og den dertil hørende sænkelse af pensionsalderen også for tjenestemænd.
Kort skal jeg om lovforslag nr. L 241 blot bemærke, at vi naturligvis også her står helt bag nedsættelsen af pensionsalderen, og at den gennemføres i alle vores systemer, herunder også i den lovgivning om pensionsregler, der gælder for husets medlemmer.
Og selv om det i den nuværende politiske situation overvejende er regeringspartierne, der er parat til at melde ud om, hvordan udfordringerne skal tackles, så mener vi, at det er afgørende, at svaret bygger på, at det både økonomisk og menneskeligt kan hænge sammen.
Det mener jeg at også dette bidrag til det nye tilbagetrækningssystem er udtryk for.
På den baggrund skal jeg som nævnt anbefale de to foreliggende forslag til vedtagelse.